Broj: 711-I-1616-M-170/22-03-24

Zagreb, 08. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Davorina Ivanjeka, Aleksandre Jozić-Ileković, Tončice Božić i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Tatjane Šterk-Tudić, ravnateljice Doma zdravlja Karlovac, za davanjem mišljenja Povjerenstva,** na 166. sjednici održanoj dana 08. travnja 2022.g. donosi sljedeće

**MIŠLJENJE**

**Sukladno odredbi članka 7. točke d) ZSSI-a, obveznici Tatjani Šterk-Tudić kao ravnateljici Doma zdravlja Karlovac zabranjeno je uz plaću za obnašanje navedene dužnosti primiti dodatnu naknadu za obnašanje dužnosti kao što su regres, božićnica, jubilarna nagrada i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, dok takve primitke ista može ostvariti po osnovi aneksa ugovora o radu za poslove voditelja Odjela za ekonomske poslove u Domu zdravlja Karlovac.**

Obrazloženje

Zahtjev za mišljenjem podnijela je obveznica Tatjana Šterk-Tudić, ravnateljica Doma zdravlja Karlovac. U Povjerenstvu zahtjev je zaprimljen 21. travnja 2022. pod poslovnim brojem 711-U-4317-M-170/22-02-1, povodom kojeg se vodi predmet broj M-170/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

Uvidom u registar obveznika kojeg ustrojava i vodi Povjerenstvo utvrđeno je da je Tatjana Šterk-Tudić ravnateljica Doma zdravlja Karlovacm, čiji je osnivač Karlovačka županija, slijedom čega je Tatjana Šterk-Tudić obvezna postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da u ustanovi u kojoj je ravnateljica obavlja i poslove voditelja Odjela za ekonomske poslove, što predstavlja sistematizirano, ali nepopunjeno radno mjesto.

Obveznica u zahtjevu postavlja upit je li opravdano sukladno odredbama Zakona o sprečavanju sukoba interesa da ista sklopi Aneks Ugovora o radu za poslove voditelja odjela za ekonomske poslove u trajanju od 8 sati tjedno i da li bi u tom svojstvu stekla pravo na primitak regresa, božićnice i sl.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Stoga, ravnatelj zdravstvene ustanove koji prima plaću, ne može uz plaću za obnašanje navedene javne dužnosti primati i regres, božićnicu, jubilarnu nagradu, dar u prigodi dana Svetog Nikole kao i ostale neoporezive nagrade jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Međutim, u slučaju kada obveznik uz dužnost ravnatelja zdravstvene ustanove povremeno obavlja i druge poslove u ustanovi regulirane ugovorom o radu ili aneksom tog ugovora, u tom bi svojstvu isti stekao pravo na primitke regresa, božićnice i sl., odnosno mogao bi temeljem obavljanja tih drugih poslova primiti navedene dodatne naknade, jer u tom slučaju iste ne bi bile primljene povodom obnašanja dužnosti ravnatelja zdravstvene ustanove, već za obavljanje druge djelatnosti, slijedom čega se ne bi radilo o dodatnoj naknadi za poslove obnašanja dužnosti ravnatelja.

U konkretnom slučaju obveznica uz obnašanje dužnosti ravnateljice zdravstvene ustanove, čiji je osnivač jedinica područne (regionalne) samouprave, može sklopiti aneks ugovora o radu za poslove voditelja odjela za ekonomske poslove u trajanju od 8 sati tjedno, ukoliko iste doista obavlja, slijedom čega temeljem obavljanja tih poslova ima pravo na sve naknade koje primaju i drugi zaposlenici navedene ustanove, a na koje pravo ne bi imala kada vi obnašala samo dužnost ravnateljice Doma zdravlja Karlovac.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Tatjana Šterk - Tudić, elektroničkim putem
2. Objava na internetskoj stranici Povjerenstva
3. Pismohrana